กกร.หั่นคาดการณ์ GDP ปี 63 เหลือ1.5-2% เซ่นผลกระทบ “โควิด-19” แนะรัฐออกมาตรการอุ้มศก.ด่วน
กกร.หั่นคาดการณ์ GDP ปี 63 เหลือ1.5-2% เซ่นผลกระทบ "โควิด-19" แนะรัฐออกมาตรการอุ้มศก.ด่วน
กกร.หั่นคาดการณ์ GDP ปี 63 เหลือ1.5-2% เซ่นผลกระทบ "โควิด-19" แนะรัฐออกมาตรการอุ้มศก.ด่วน
4 มี.ค. 2563

ผู้สื่อข่าวรายงานว่า ที่ประชุมคณะกรรมการร่วม 3 สถาบัน  (กกร.)  ประกอบด้วย สภาหอการค้าแห่งประเทศไทย สภาอุตสาหกรรมแห่งประเทศไทย และสมาคมธนาคารไทย ได้ปรับลดคาดการณ์อัตราการขยายตัวของเศรษฐกิจไทย (GDP) ปี 63 มาที่ 1.5-2.0% จากเดิมที่คาดไว้เมื่อเดือน ก.พ.63 ที่ 2.0-2.5% ขณะที่ยังคงประมาณการส่งออกและเงินเฟ้อไว้ตามเดิม จากผลกระทบจากไวรัสโควิด-19 ที่ขยายเป็นวงกว้างทั้งต่อภาคธุรกิจและการจ้างงานโดยฉพาะที่เกี่ยวเนื่องกับการท่องเที่ยวและห่วงโซ่การผลิตอุตสาหกรรม
โดยจากเครื่องชี้เศรษฐกิจไทยในเดือน ม.ค.63 ที่เริ่มส่งสัญญาณการชะลอตัวลงในแทบทุกรายการ ที่ประชุม กกร. คาดว่า ในช่วงเดือน ก.พ.-เม.ย. เครื่องชี้ต่างๆ น่าจะยิ่งสะท้อนถึงสถานการณ์เศรษฐกิจที่ซบเซาลงอย่างต่อเนื่อง ขณะที่ทิศทางเศรษฐกิจหลังจากนั้นคงจะขึ้นอยู่กับสถานการณ์การแพร่ระบาดของโควิด-19 ทั้งในต่างประเทศและในประเทศไทยเป็นสำคัญ
ทั้งนี้ เพื่อประคองเศรษฐกิจและภาคธุรกิจให้รอดพ้นจากวิกฤติไวรัวโควิด-19 เฉพาะหน้านี้ไปได้ กกร.คาดหวังให้ภาครัฐออกมาตรการทั้งด้านการคลังและด้านการเงินอย่างเร่งด่วน โดยเฉพาะการลดภาระค่าใช้จ่ายและเติมสภาพคล่องให้กับธุรกิจต่างๆ ขณะเดียวกันก็เตรียมการรับมืออย่างเพียงพอสำหรับความเป็นไปได้ที่อาจจะเกิดการแพร่ระบาดของโรคในประเทศไทย